Legislaţia comunitară şi naţională din acest domeniu poate fi accesată din secţiunea similară de pe site-ul ANPM la adresa: <http://www.anpm.ro/poluanti-organici-persistenti-pops->.

Poluanţii organici persistenţi, denumiţi în continuare POP, au proprietăţi toxice, rezistă la degradare, se bioacumulează şi sunt transportaţi pe calea aerului, apei şi prin intermediul speciilor migratoare dincolo de graniţele naţionale, depozitându-se departe de locul lor de emisie şi acumulându-se în ecosisteme terestre şi acvatice. Emisiile acestor poluanţi pot produce efecte dăunătoare asupra sănătăţii umane şi mediului.

Convenţia de la Stockholm privind Poluanţii Organici Persistenţi (POP), adoptată în luna mai 2001, are ca obiectiv protejarea sănătăţii umane şi a mediului faţă de poluanţii organici persistenţi care au proprietăţi toxice, persistenţă, bioacumulare, volatilitate şi biodisponibilitate. A intrat în vigoare la 17 mai 2004 şi România a devenit parte a Convenţiei odată cu ratificarea acesteia prin Legea nr. 261/2004, care prevede reducerea şi unde este necesar, eliminarea a:

* nouă pesticide şi anume: aldrin, clordan, DDT, dieldrin, endrin, heptaclor, hexaclorbenzen, mirex, toxafen,
* două substanţe chimice industriale: bifenilii policloruraţi (PCB) şi hexaclorbenzenul (HCB),
* patru produşi secundari: dibenzo-p-dioxine policlorurate şi dibenzofurani, HCB şi PCB.

Ulterior s-au introdus şi alte substanţe: tetrabromodifenileter, pentabromodifenileter (PBDE), hexabromodifenileter, heptabromodifenileter, acid perfluoroctan sulfonic şi derivaţii săi (PFOS), hexaclorciclohexani inclusiv lindan, clordecon, pentaclorbenzen (PeCB), hexabromdifenil, hexaclorbutadiena, naftaline policlorurate (PCN), parafine clorurate cu catena scurtă (PCCS, cloroalcani C10-C13), endosulfan.

Poluanţii organici persistenţi sunt reglementaţi de Regulamentul (CE) nr. 850/2004 al P.E. şi al Consiliului *(CE)* cu amendamentele ulterioare.

Legislaţia europeană a fost transpusă în legislaţia românească prin *H.G. nr. 561/2008 privind stabilirea unor măsuri pentru aplicarea Regulamentului PE şi al Consiliului (CE) nr. 850/2004 privind poluanţii organici persistenţi şi pentru modificarea Directivei 79/117/CEE* şi *H.G. nr. 1497/2008 privind aprobarea Planului naţional de implementare a prevederilor Convenţiei privind poluanţii organici persistenţi, adoptată la Stockholm la 22 mai 2001, aferent perioadei 2008-2029, cu modificările și completările ulterioare*.

Obiectivele-cheie pentru implementarea prevederilor Convenţiei de la Stockholm sunt următoarele:

* eliminarea bromodifenil eterilor (PBDE) din fluxurile de deşeuri;
* reducerea riscului privind acidul sulfonic perfluorooctanic (PFOS), sărurile acestuia şi fluorura de sulfonil perfluorooctanică (PFOSF);
* eliminarea echipamentelor cu conţinut de bifenili policloruraţi (PCBs);
* reducerea emisiilor neintenţionate de POP;
* îmbunătăţirea performanţelor privind protecţia mediului în sectorul agricol;
* remedierea solurilor contaminate cu POP (inclusiv solurile cu poluare istorică);
* informarea şi conştientizarea publicului;
* cercetare şi dezvoltare.

În vederea atingerii de către ţara noastră a obiectivului-cheie 3 al Convenţiei de la Stockholm privind eliminarea echipamentelor cu bifenili policloruraţi (PCB), Planul naţional de implementare a convenţiei a stabilit ca înlocuirea treptată a echipamentelor cu PCB să fie realizată până în anul 2025 (convenit ca fiind "sfârşitul existenţei utile" a acestor echipamente), iar eliminarea echipamentelor cu PCB scoase din uz până în anul 2028.

Având în vedere perioada scurtă rămasă până la data la care operatorii economici sunt obligaţi să finalizeze scoaterea din uz a tuturor echipamentelor cu PCB deținute (până la finalul anului 2025), se recomandă înlocuirea şi eliminarea treptată a acestora în aşa fel încât costurile să fie eşalonate şi să nu se perturbe activitatea, urmând ca informaţiile privind calendarul înlocuirii şi eliminării/decontaminării să fie introduse în raportările anuale care vor fi solicitate.

Situaţia echipamentelor cu conţinut de PCB la finalul anului 2022, este prezentată sintetic în tabelul următor:

|  |  |  |  |
| --- | --- | --- | --- |
| **Număr de transformatoare în funcţiune** | **Număr de transformatoare scoase din uz** | **Număr de condensatoare în funcţiune** | **Număr de condensatoare scoase din uz** |
| 23 | 0 | 76 | 0 |